Nos, officialis curie Bisuntine, notum facimus universis quod... Renaldus, dictus Moyses, de Salino, et Renalda, ejus uxor, pro se et suis, vendiderunt, tradiderunt et deliberaverunt perpetuo domino Renaldo, militi, de Nozeroy, ementi et recipienti, nomine et ad opus nobilis et potentis baronis domini Johannis de Cabilone, domini de Allato, et suorum, quoddam casale situm Salinis in vico collaterali vigulti dicti domini Johannis, juxta domum Renaldi, filii quondam Vuidonis, ex una parte, et domum heredum Bertholomei, dicti Chariz, ex altera, cum omnibus suis appertinenciis, excepta fusta domus site supra dictum casale, pro precio viginti librarum usualis monete, quas confessi sunt dicti conjuges in jure coram... mandato nostro se habuisse et recepisse a dicto domino Johanne, per manum dicti Renaldi, militis, in bona pecunia numerata, de quibus se tenuerunt totaliter pro pagatis; devestientes se..; promiserunt insuper dicti conjuges... ipsi Johanni et suis dictum casale venditum francum et liberum garantire semper et ubique et pacificare contra omnes ab omni censu et costuma, exceptis solummodo tribus solidis censualibus qui debentur annuatim super dicto casali, in festo nativitatis beate Marie, Hugoni de Cistercio et heredibus Renaldi, dicti Hoste. Et pro predictis omnibus tenendis et adimplendis obligaverunt se et sua jurisdictioni curie nostre Bisuntine, volentes et concedentes quod nos ipsos et quemlibet ipsorum ad predicta tenenda per sententiam excommunicationis compellamus, sine alia monitione facienda, omnibus exceptionibus juris et facti remotis. Dicta vero Renalda renunciavit expresse, per fidem suam jam prestitam, in hoc facto beneficio dotis et donacionis propter nupcias, certiorata de utroque. In cujus rei testimonium, nos, predictus officialis.., presentibus litteris sigillum curie Bisuntine duximus apponendum. Actum et datum die dominica proxima post festum beati Barnabe apostoli, anno Domini Mº CCC quarto.